Seacom bied nou ook veselinternet | Netwerk24
Deur Petrus Malherbe 29 April 2020 15:14
Seacom, eienaar van een van die eerste ondersese kommunikasiekabels wat Suid-Afrika aan Europa verbind, gaan nou sy eie internetdiensverskaffer bedryf.
Suid-Afrika kry eersdaags nog 'n internetdiensverskaffer.Foto: Unsplash
WonderNet begin op 1 Mei sake doen en sal veselverbindings aan huishoudings verskaf.
Steve Briggs, kommersiële hoof by Seacom, sê dit is die ideale tyd om 'n nuwe internetdiensverskaffer bekend te stel omdat soveel Suid-Afrikaners nou van die huis af moet werk en vinnige, betroubare internet benodig.
Seacom glo dat sy kennis op die gebied van konnektiwiteit hom van ander internetdiensverskaffers sal onderskei wat reeds 'n geruime tyd in die bedryf is.
WonderNet gaan van Seacom se bestaande netwerk kabels gebruik maak, wat gebruikers toegang gaan gee tot "een van die mees veerkragtige veselnetwerke ter wêreld," sê Briggs.
Die nuwe diens gaan "landwyd beskikbaar wees," sê Briggs. WonderNet sal op sy webwerf aandui watter dorpe en stede gedek is.
Die nuwe internetdiensverskaffer het geen aanduiding gegee van of sy pryse gunstig sal meeding met bestaande diensverskaffers s'n nie.
Al sy pakkette sal wel onbeperkte internettoegang bied wat wissel in spoed van 10 Mbps tot 1 Gbps.
Bestellings open op 1 Mei. Geen installasiekoste word gehef nie en WonderNet gaan gedurende die staat van inperking (ongeag die vlak) sake doen.
Die Seacom-kabel het die vermoë om 12 terabis data per sekonde tussen die ooskus van Suid-Afrika en Europa te vervoer. Die kabel is in privaat besit met Remgro en Sanlam wat albei 'n beduidende aandeel daarin het.